CELEX: C2006/326/88
Language: da
Date: 2006-12-30 00:00:00
Title: Sag C-457/06 P: Appel iværksat den 16. november 2006 af Republikken Finland til prøvelse af kendelse afsagt den 5. september 2006 af Retten i Første Instans i sag T-350/05, Republikken Finland mod Kommissionen for De Europæiske Fællesskaber

30.12.2006   
            
            
               DA
            
            
               Den Europæiske Unions Tidende
            
            
               C 326/43
            
         Appel iværksat den 16. november 2006 af Republikken Finland til prøvelse af kendelse afsagt den 5. september 2006 af Retten i Første Instans i sag T-350/05, Republikken Finland mod Kommissionen for De Europæiske Fællesskaber
   (Sag C-457/06 P)
   (2006/C 326/88)
   Processprog: finsk
   Parter
   
      Appellant: Republikken Finland (ved E. Bygglin, som befuldmægtiget)
   
      Den anden part i appelsagen: Kommissionen for De Europæiske Fællesskaber
   Appellanten har nedlagt følgende påstande
   
               —
            
            
               Kendelse afsagt den 5. september 2006 af De Europæiske Fællesskabers Ret i Første Instans i sag T-350/05, Republikken Finland mod Kommissionen for De Europæiske Fællesskaber, ophæves, og det af Finland i henhold til artikel 230 EF anlagte søgsmål antages til realitetsbehandling, og sagen hjemvises til Retten med henblik på, at den træffer afgørelse vedrørende realiteten samt dømmer Kommissionen til at godtgøre Finland de udgifter, der er afholdt i forbindelse med appelsagen.
            
         Søgsmålsgrunde og væsentligste argumenter
   Finland er af den opfattelse, at den af Retten afsagte kendelse overtræder fællesskabsretten i den forstand, hvori udtrykket er anvendt i artikel 58 i Domstolens statut.
   Finland har anført, at Retten har begået en retlig fejl ved at antage, at den omtvistede beslutning fra Kommissionen ikke kan gøres til genstand for søgsmål i henhold til artikel 230 EF.
   Ifølge Finland er den omtvistede beslutning en beslutning, der kan gøres til genstand for søgsmål i henhold til artikel 230 EF. Kommissionen har med sin beslutning berøvet Finland muligheden for at foretage betaling med forbehold i den forstand, hvori udtrykket er anvendt i EF-Domstolens retspraksis.
   I overensstemmelse med retspraksis vedrørende anvendelsen af artikel 230 EF har den omtvistede beslutning således bindende retsvirkninger, som berører Finlands interesser og klart ændrer sidstnævntes retsstilling. Beslutningen har desuden påført Finland et retstab og er derfor klart bebyrdende i forhold til Finland.
   Finland er af den opfattelse, at Retten ved vurderingen af sagen har begået en række retlige fejl og truffet en afgørelse, der er i strid med fællesskabsretten.